Fees gekanselleer as gevolg van droogteRiebeek-vallei se olyffees wat jaarliks in Riebeek-Kasteel plaasvind, is gekanselleer as gevolg van die droogte wat die Wes-Kaap teister. Klaus Piprek, voorsitter van Riebeek-vallei se toerismevereniging, het gesê dit was ŉ lang en moeilike besluit om die fees te kanselleer. “Dit is nie ŉ besluit wat ons oornag geneem het nie. Ons praat al ses maande lank hieroor, maar ons het nie regtig geweet wat die watersituasie in die Vallei is nie. Ons hoor so baie oor Kaapstad se waterkrisis, maar oor ons eie weet ons min,” het hy gesê. “Ek het toe ŉ bietjie by die munisipaliteit gaan hoor hoe die watersituasie hier by ons is, en toe het ek gehoor dat die Vallei se ‘Dag Zero’ eintlik nóg nader is as in die Kaap, dít kom op 6 Maart.” Die Riebeek-vallei-olyffees lok jaarliks sowat 12 000 mense vir die duur van die twee dag lange fees. Piprek het gesê hulle kon dit nie regverdig om so baie mense in die vallei se klein gemeenskap in te laat vir dié jaar se fees nie, want die boere en die hele gemeenskap is onder baie druk. “Die wynboere het ŉ baie slegte oes gehad, en hulle mag ook nie meer besproei nie. Ons weet ook nie hoe lyk die olyfoes dié jaar nie, en dít is juis waaroor die fees gaan. Die gemeenskap is onder geweldige finansiële en waterdruk.” Piprek het ook gesê die besluit om die olyffees te kanselleer gaan oor meer as net die waterkrisis. “Dit gaan nie net oor die water nie, dit gaan oor die lang termyn ekonomiese en sosiale impak op ons gemeenskap. Ons moet water bespaar deur die fees te kanselleer, om sodoende ons gemeenskap se sakeondernemings aan die gang te kan hou.” Die publiek was vinnig om te reageer op die aankondiging dat die fees gekanselleer is, maar volgens Piprek neem meeste mense nie die organiseerders kwalik nie. “Die terugvoer wat ons kry is oorweldigend positief. Die mense staan 100% agter ons. Hulle is teleurgesteld, maar hulle is bly ons doen dit. Daar is selfs mense wat sê dat hulle ons nou nóg meer sal ondersteun.” Die feesorganiseerders het in ŉ verklaring gesê dat almal wat reeds kaartjies vir die fees gekoop het, terugbetaal sal word. Hulle hoop om in 2019 weer ŉ suksesvolle olyffees aan te bied. Piprek het gesê mense moet dié jaar vergeet van die partytjie en dink aan die vallei se gemeenskap wat daaronder sal ly. “Ons moet nou fokus op volhoubare toerisme, eerder as een naweek se feesviering, en dan val alles daarna plat. Ons bid maar vir goeie reën sodat ons volgende jaar weer lekker partytjie kan hou.”